Moeg of verkouerig? Dis dalk Covid-19Argieffoto (Foto: Unsplash) Die aantal nuwe Covid-19-gevalle is weer aan die toeneem. Kenners én die jongste getalle sê dit neem inderwaarheid al weke lank stil-stil toe terwyl niksvermoedende Suid-Afrikaners glo dat hulle bloot moeg is ná die jaar, of ’n verkoue, sinus of maagvirus onder lede het. Die departement van gesondheid se jongste getalle wys dat byna 3 000 (2 938) nuwe koronavirusgevalle vandeesweek by die departement aangemeld is. Altesaam 2 107 nuwe gevalle is verlede week aangemeld en 1 970 die week voor dit. Die Nasionale Instituut vir Oordraagbare Siektes (Nios) se getalle wys weer daar was ’n toename van 16,9% in die aantal nuwe gevalle wat gedurende die week van 5 November en 12 November aangemeld is vergeleke met die week voor dit. Die aantal aktiewe gevalle neem ook al weke lank toe. Tans het net meer as 8 100 mense Covid-19 onder lede, teenoor verlede week se 7 229. Die meeste aktiewe gevalle is in die Wes-Kaap (2 749), gevolg deur KwaZulu-Natal (1 702) en die Vrystaat (1 462). Gauteng het 999 aktiewe gevalle aangeteken. Limpopo het tans maar 146 aangemelde aktiewe gevalle – die minste aktiewe gevalle van al die provinsies. Dokter getuig van toename Argieffoto (Foto: Unsplash) Dr. Angelique Coetzee, ŉ koronaviruspandemiekenner en voormalige hoof van die Suid-Afrikaanse Mediese Vereniging, sê sy beleef al ’n maand lank in haar eie praktyk dat al meer pasiënte by die week positief vir Covid-19 toets. Kenners waarsku al vanaf Augustus oor ’n moontlike sesde virusgolf. Coetzee sê egter dis in dié stadium uiters moeilik om te bepaal of Suid-Afrika hom tans in dié verwagte virusgolf bevind “want ons het nie die data nie”. Volgens die departement se getalle het 19 000 mense die afgelope week vir Covid-19 laat toets, en 17 000 verlede week. Tydens die vorige Covid-19 golf in Desember, het meer as 30 000 mense daagliks laat toets. Coetzee doen nou opnuut ’n beroep op Suid-Afrikaners om hulle vir Covid-19 te laat toets indien hulle enige simptome toon. Coetzee sê voorts dat die meerderheid Covid-19-pasiënte tans sogenaamde “matige Covid-19” onder lede het weens die Omikron-subvariant wat steeds die meeste nuwe gevalle dryf. Hoewel dié subvariant minder ernstig van aard is, waarsku Coetzee dat ingeënte Suid-Afrikaners se immuniteit die afgelope jaar afgeneem het aangesien die meeste einde verlede jaar laas teen Covid-19 ingeënt is. Pasiënte met komorbiditeite loop dus weer die gevaar om ernstig siek te word. “Die langtermynuitwerking op jou longe is stééds daar. Jy kan stééds in die hospitaal beland.”